ቦርዱ መኢአድና አንድነት ፓርቲ ችግራቸውን የሚፈቱበት ተጨማሪ የሁለት ሳምንት የጊዜ ቀጠሮ ሰጠ
የቦርዱን መልካም ስምና ተግባር በማጠልሸት መጪው ምርጫ ነፃና ፍትሃዊ ሆኖ እንዳይጠናቀቅ ሰማያዊ ፓርቲ እያደረገ ካለው ድርጊቱ እንዲቆጠብም አስጠንቅቋል።ቦርዱ የሦስቱን ፓርቲዎች ወቅታዊ ሁኔታ አስመልክቶ ከተለያዩ መገናኛ ብዙሃን ለተውጣጡ ጋዜጠኞች ዛሬ በአዲስ አበባ መግለጫ ሰጥቷል።የቦርዱ ሰብሳቢ ፕሮፌሰር መርጋ በቃና በዚሁ ወቅት ለጋዜጠኞች እንደተናገሩት ታህሳስ 28 ቀን 2007 ዓ.ም. ቦርዱ ባደረገው አስቸኳይ ስብሰባ በአንድነትና መኢአድ ላይ ያስተላለፈው ውሳኔ ተግባራዊ አልተደረገም።አንድነት ለፍትህና ለዴሞክራሲ (አንድነት) ፓርቲ በፓለቲካ ፓርቲዎች ምዝገባ አዋጅ 572/2000 አንቀጽ 8 ንዑስ አንቀጽ 2ና ከፓርቲው ደንብ አንቀጽ 13 ነጥብ 3 ንዑስ አንቀጽ 1 መሰረት ፕራዚዳንቱን በጠቅላላ ጉባዔው መምረጥ ሲገባው ከህግ ውጭ በሆነ አግባብ በብሔራዊ ምክር ቤት አስመርጧል።በፖለቲካ ፓርቲዎች ምዝገባ አዋጅ 573/2000 ከአንቀጽ 19 እስከ 27ና 39 እንዲሁም በተሻሻለው የምርጫ ህግ 532/1999 አንቀጽ 7 ንዑስ አንቀጽ 6 ውጭ ፓርቲው ያካሄደውን ጠቅላላ ጉባዔ ለቦርዱ ማቅረብ ሲገባ ለወራት ማዘግየቱ ከህግ ውጭ መሆኑና የአመራር ምርጫ ሂደቱ እጩዎች ያልቀረቡበት፣ ውድድር ያልተካሄደበትና በሚስጥራዊ የድምፅ አሰጣጥ የተከናወነ አለመሆኑንም እንደ አብነት አንስተዋል።በፓርቲው ውስጠ ደንብ አንቀጽ 10 ንዑስ አንቀጽ 2 ስር ከተመለከተውና ከተሻሻለው የአገሪቱ የምርጫ ህግ አንቀጽ 26 ንዑስ አንቀጽ 2 ውጭ በመሆኑና አመራሮች በተለያየ ደብዳቤና ፊርማ ቦርዱ በስብሰባው ላይ እንዲገኝ ከመጋበዝ ባለፈ በተለያየ ቦታ ያካሄዱትን ስብሰባ ለቦርዱ ሪፖርት ማድረጋቸውም ህገ ወጥ አካሄድ መሆኑን አስታውሰዋል።የመላው ኢትዮጵያ አንድነት ድርጅትም ቦርዱ ያስተላለፋቸውን ውሳኔዎች በተለይም የፓርቲውን ፕሬዚዳንትና ተቀዳሚ ምክትል ፕሬዚዳንት የቀረቡት የአባልነት ክፍያን ሲከፍሉ ያልቆዩና ከአባልነት የተሰናበቱ መሆናቸው እንዲሁም ከፓርቲው የውስጥ ደንብ ውጭ በመሆኑ በቦርዱ ተቀባይነት የለውም ብለዋል።ፕሮፌሰር መርጋ አንዳሉት ፓርቲው ጠቅላላ ጉባዔውን ያካሄደውና የአመራር ምርጫ ያደረገው የቦርዱ አመራር ባልተገኘበት፣ ቦታና ሰዓቱ ባልተጠቀሰበት ሁኔታ መሆኑ በተሻሻለው የፖለቲካ ፓርቲዎች ምዝጋባ አዋጅ 573/2000 አንቀጽ 19 ንዑስ አንቀጽ 2ለ ውጭ በመካሄዱ ተቀባይነት የለውም።በፓርቲው መተዳደሪያ ደንብ 9 ነጥብ 1 መሰረት በስብሰባው የተሳተፉ የፓርቲው ሙሉ አባላት ስለመሆናቸው፣ አምስት አባላት ያሉት አስመራጭ ኮሚቴ አባላት ተመርጠው እጩዎች እንዲቀርቡና ስራ አስፈፃሚዎች ስለመመረጣቸው ማረጋገጥ አለመቻሉ እንዲሁም የፓርቲው መደበኛ፣ አስቸኳይና ጠቅላላ ጉባዔ መጠራት ያለበት በማዕከላዊ ኮሚቴ እንደሆነ ደንግጎ እያለ ከዚህ ውጭ የጠቅላላ ጉባዔ ስብሰባ መደረጉንም አመልክተዋል።የምርጫ መወዳደሪያ ምልክትን ሲያቀርብና ጠቅላላ ጉባዔ ሲያካሂድ በፓርቲው ማህተም የተረጋገጠ ሰነድ መሆን እንዳለበት በተሻሻለው የፖለቲካ ፓርቲዎች ምዝገባ አዋጅ አንቀጽ 20 ንዑስ ላይ መስፈሩን ገልፀው በዚሁ መሰረት አለመከናወኑ አግባብ አለመሆኑን ተናግረዋል።በዚህም መሰረት ፓርቲዎቹ በሁለት ሳምንታት ውስጥ ችግራቸውን ፈተው ለቦርዱ እንዲያቀርቡ ተጨማሪ የጊዜ ቀጠሮ መስጠቱን ገልፀዋል።ቦርዱ ተጨማሪ የጊዜ ቀጠሮ ለመስጠት የተገደደውም ፓርቲዎቹ የገቡበትን ችግር ከግምት በማስገባትና ከጎናቸው ያሰለፉትን ህዝብ፣ ደጋፊና አባላት መነሻ በማድረግ መሆኑን ገልፀው በአመራሮች ክፍፍል የተነሳ በፓርቲዎች ላይ ፈጣን እርምጃ ከመውሰድ መቆጠቡንም ገልፀዋል።በህግ ከተቀመጠው “የፖለቲካ ፓርቲዎች ጥምረት፣ ውህደትና ቅንጅት የመፍጠር መብት አላቸው” ከሚለው አደረጃጀት ውጭ ሰማያዊ ፓርቲ  አዲስ “ትብብር” የሚል የማደናገሪያ አደረጃጀትን በመከተል መጪው ምርጫ ተዓማኒ ሆኖ እንዳይጠናቀቅ ጥረት ሲያደርግ በመገኘቱ” ማስጠንቀቂያ እንደተሰጠው የተናገሩት ደግሞ የቦርዱ ምክትል ሰብሳቢ ዶክተር አዲሱ ገብረእግዚአብሔር ናቸው።ፓርቲው ከዚህ ድርጊቱ እንዲቆጠብና በጽሑፍ ይቅርታ እንዲጠይቅ የተሰጠውን ትዕዛዝ ባለመፈፀሙ ከድርጊቱ እንዲቆጠብ ማስጠንቀቂያ መሰጠቱን ገልፀው ከድርጊቱ ካልተቆጠበም ቦርዱ እርምጃ እንደሚወስድ ተናግረዋል።“ጤናማ የውይይት መንፈስ እንዳይኖር ሂደቱን በማወክ፣ ሌሎች የፖለቲካ ፓርቲዎች መድረክ እንዲረግጡና ቦርዱ የሚሰጣቸውን አመራሮች ለመቀበል ፈቃደኛ አለመሆኑ”በተሻሻለው የምርጫ ህግ አንቀጽ 102/ሀ፣ለ፣ሠ እና 102/ሐ መሰረት ትክክል አለመሆኑን ገልፀዋል።እንደ ኢዜአ ዘገባ በስነ ምግባር አዋጁ 662/2002 አንቀጽ 17 መሰረትም የነፃና ፍትሃዊ ምርጫ አካሄድን የሚጎዳ መሆኑን አስረድተዋል።